cometadata/datacite-titles-descriptions-related-identifiers huggingface dataset:
DOI: 10.14457/tu.the.2024.1143
title: การปรับปรุงผลผลิตของกระบวนการผ่านการคาดการณ์คุณภาพโดยใช้การเรียนรู้ของเครื่องจักร

description: อุตสาหกรรมการผลิตและทดสอบโมดูลออปติคอลเป็นกระบวนการที่ต้องการความแม่นยำสูงและใช้เวลานาน โดยเฉพาะในขั้นตอน OPA (Optical Precision Alignment), LOPT (Live Optical Performance Tracker), OTSM (Optical Thermal Stability Monitor) และ OSET (Optical Stress Endurance Test) ซึ่งมักพบปัญหาอัตราผลผลิตต่ำจากงานที่ไม่ผ่านการทดสอบและต้องนำกลับมาทดสอบซ้ำทำให้เสียเวลาและทรัพยากร การวิเคราะห์เพื่อคาดการณ์ผลลัพธ์ล่วงหน้าในแต่ละขั้นตอนจะช่วยลดการทดสอบซ้ำและเพิ่มประสิทธิภาพกระบวนการโดยรวม งานวิจัยนี้จึงมีวัตถุประสงค์เพื่อระบุพารามิเตอร์ที่สำคัญในแต่ละกระบวนการ และพัฒนาโมเดลการเรียนรู้ของเครื่องสำหรับพยากรณ์ผลลัพธ์ล่วงหน้าใน 2 รูปแบบ ได้แก่ ทำนายแบบลำดับจากกระบวนการหนึ่งไปอีกกระบวนการ (Step-by-Step) และ ทำนายผลลัพธ์ขั้นท้ายจากข้อมูลต้นทางโดยตรง (Cross-Step) โดยใช้เทคนิคการเลือกคุณลักษณะทางสถิติ (Mean Test และ Variance Test) และเปรียบเทียบโมเดลหลายรูปแบบ เช่น Random Forest, XGBoost, Gradient Boosting, Neural Networks, Logistic Regression, Decision Tree, Naïve Bayes และ KNN ผลการวิจัยพบว่า โมเดล Random Forest ให้ผลการพยากรณ์ดีที่สุดในทั้งสองรูปแบบ โดยในการทำนายผลผลิตทีละขั้นตอน สามารถเพิ่มอัตราผลผลิตจากเดิมที่ 48.42% เป็น 90.50% ขณะที่การทำนายผลลัพธ์ขั้นท้ายจากข้อมูลต้นทางโดยตรงให้ผลผลิตสูงสุดที่ 97.78% ซึ่งสูงกว่าแนวทางการทดสอบแบบเดิมอย่างชัดเจน แสดงให้เห็นว่าการประยุกต์ใช้การเรียนรู้ของเครื่องในกระบวนการผลิตสามารถเพิ่มผลผลิตจากการคัดแยกของเสียตั้งแต่ต้นทางและลดความสูญเสียได้อย่างมีนัยสำคัญ
DOI: 10.14457/tu.the.2024.1144
title: การพัฒนาระบบประมวลผลภาพ สำหรับการตรวจสอบข้อบกพร่องของมะม่วงน้ำดอกไม้สีทอง

description: มะม่วงน้ำดอกไม้สีทองเป็นพืชเศรษฐกิจสำคัญของประเทศไทย โดยในปี พ.ศ. 2566 มีมูลค่าการส่งออกมากกว่า 3,500 ล้านบาท การรักษาคุณภาพของผลผลิตให้สอดคล้องกับมาตรฐานส่งออกจึงมีความสำคัญอย่างยิ่ง อย่างไรก็ตาม การคัดแยกข้อบกพร่องด้วยมนุษย์ยังคงมีข้อจำกัดด้านความแม่นยำและความสม่ำเสมอ งานวิจัยนี้จึงมุ่งเน้นการพัฒนาเทคนิคการประมวลผลภาพร่วมกับการเรียนรู้เชิงลึก (Deep Learning) เพื่อจำแนกประเภทข้อบกพร่องของมะม่วงและวัดขนาดตำหนิบนผิวผลผลิตอย่างมีประสิทธิภาพ ในการจำแนกประเภทข้อบกพร่อง ได้เปรียบเทียบระหว่างสองโมเดล ได้แก่ Mask R-CNN ซึ่งเน้นความแม่นยำและการแยกขอบเขตตำหนิในระดับพิกเซล และ YOLOv8 ซึ่งเน้นความเร็วในการประมวลผล โดย YOLOv8 ใช้วิธี K-Fold Cross-Validation (5 Fold) และได้ค่าความแม่นยำโดยรวม (Confusion Matrix) เท่ากับ 98.283% ส่วน Mask R-CNN ใช้วิธี Hold-Out (80/20) แบ่งเป็น 2 ชุดย่อย โดยได้ค่าความแม่นยำเท่ากับ 98.71% และ 99.77% ตามลำดับ แสดง ถึงศักยภาพของทั้งสองโมเดลในการจำแนกข้อบกพร่องที่หลากหลายได้อย่างถูกต้อง สำหรับการวัดขนาดข้อบกพร่อง ได้เปรียบเทียบระหว่างการใช้ Raw Mask ที่ได้จากผลการจำแนกโดยตรง กับการใช้เทคนิค Morphological Operations – Dilation เพื่อขยายขอบเขตตำหนิ ผลการทดลองพบว่า Dilation แม้จะใช้เวลาในการประมวลผลเฉลี่ยสูงกว่าเล็กน้อย (0.0134 วินาที เทียบกับ 0.0123 วินาที) แต่สามารถตรวจจับข้อบกพร่องที่มีลักษณะบางหรือจางได้ชัดเจนยิ่งขึ้น และช่วยให้การวัดขนาดมีความแม่นยำใกล้เคียงกับความเป็นจริงมากขึ้น สรุปได้ว่า YOLOv8 เหมาะสำหรับการใช้งานในสายการผลิตที่ต้องการ ความเร็วและการตอบสนองแบบ Real-time ในขณะที่ Mask R-CNN เหมาะกับงานที่เน้น ความแม่นยำเชิงพื้นที่และสามารถนำผลลัพธ์ไปใช้ต่อในขั้นตอนการวัดขนาดข้อบกพร่องได้อย่างมีประสิทธิภาพ งานวิจัยนี้จึงมีศักยภาพในการประยุกต์ใช้ในระบบอัตโนมัติสำหรับตรวจสอบคุณภาพผลผลิตทางการเกษตรและสามารถต่อยอดไปสู่การคัดแยกผลไม้ชนิดอื่นในอุตสาหกรรมได้
DOI: 10.14457/tu.the.2024.1145
title: การพัฒนาอัลกอริทึมเพื่อยกระดับคุณภาพลายนิ้วมือด้วยการประยุกต์ตัวกรองกาเบอร์ และการปรับฮิสโทแกรมแบบปรับตัว

description: ลายนิ้วมือเป็นหนึ่งในชีวมิติที่สำคัญในการยืนยันตัวตนของบุคคล อย่างไรก็ตาม การจัดเก็บข้อมูลลายนิ้วมือมักพบปัญหาคุณภาพภาพที่ไม่สมบูรณ์ เช่น อาชีพที่ใช้มือเป็นหลักการบาดเจ็บ หรือสภาพแวดล้อมที่ไม่เหมาะสม เช่น ความเย็นที่ทำให้ผิวแห้งหรือความชื้นที่ทำให้เกิดเหงื่อ ซึ่งส่งผลให้ภาพลายนิ้วมือมีคุณภาพต่ำและลดประสิทธิภาพของระบบยืนยันตัวตน งานวิจัยนี้นำเสนอการปรับปรุงคุณภาพของภาพลายนิ้วมือโดยใช้เทคนิคการปรับฮิสโทแกรมแบบปรับตัว ร่วมกับตัวกรองกาเบอร์ และการปรับสมดุลฮิสโทแกรมแบบจำกัดคอนท เพื่อเพิ่มความคมชัดของเส้นลายนิ้วมือ ผลการทดลองที่ใช้การประเมินคุณภาพภาพลายนิ้วมือโดยอัลกอริธึม NIST Fingerprint Image Quality 2 (NFIQ2) พบว่า เมื่อใช้การปรับสมดุลฮิสโทแกรมแบบปรับตัว และตัวกรองกาเบอร์ (Gabor Filter) เพียงสองเทคนิคนี้ ค่า percentage improvement อยู่ที่ 19.55% และสามารถเพิ่มขึ้นเป็น 21.73% เมื่อใช้การปรับสมดุลฮิสโทแกรมแบบจำกัดคอนท ร่วมด้วย ผลการทดลองแสดงให้เห็นว่าอัลกอริธึมที่นำเสนอนี้สามารถปรับปรุงคุณภาพของภาพลายนิ้วมือได้อย่างมีประสิทธิภาพ โดยมีค่าเฉลี่ยของ โดยมีค่าเฉลี่ยของ NFIQ2 ที่สูงขึ้นจากภาพต้นฉบับ 45.60 เป็นภาพหลังการปรับปรุง 53.85 และค่าความแปรปรวน ลดลงจาก 20.72 เป็น 12.00 ซึ่งแสดงให้เห็นว่าภาพที่ปรับปรุงแล้วมีคุณภาพดีขึ้นและสม่ำเสมอมากขึ้น
DOI: 10.14457/tu.the.2024.1146
title: การจัดการความรู้งานซ่อมเครื่องจักรซีเอ็นซี: กรณีศึกษาบริษัทผลิตชิ้นส่วนอิเล็กทรอนิกส์

description: งานวิจัยนี้นำหลักการการจัดการความรู้มาประยุกต์ใช้เพื่อเพิ่มประสิทธิภาพในการซ่อมเครื่องจักร CNC โดยใช้เทคโนโลยีสารสนเทศในการรวบรวมและจัดเก็บข้อมูลในรูปแบบมัลติมีเดีย เช่น อินโฟกราฟิก และเผยแพร่ความรู้ผ่านระบบอินทราเน็ตขององค์กร เพื่อให้ผู้ใช้งานเข้าถึงข้อมูลได้อย่างสะดวก การศึกษาครั้งนี้ได้สำรวจการทำงานของเครื่องจักร CNC Model TC-31A/AN จำนวน 500 เครื่อง ในอุตสาหกรรมการผลิตชิ้นส่วนอิเล็กทรอนิกส์ พบว่าระยะเวลาในการซ่อมเครื่องจักรมีแนวโน้มเพิ่มขึ้น ส่งผลต่อการวางแผนการผลิต แม้ว่าจะมีการบันทึกข้อมูลการซ่อมในอดีต แต่ยังขาดความเป็นระบบ งานวิจัยนี้จึงใช้ดัชนีชี้วัด (KPI) ในการประเมินผล 2 ตัว ได้แก่ ความพึงพอใจของผู้ใช้งานก่อนและหลังการใช้ระบบ และเวลาที่ใช้ในการซ่อมเครื่องจักรก่อนและหลังการประยุกต์ใช้ระบบการจัดการความรู้ ผลการวิจัยชี้ให้เห็นว่าการใช้เทคโนโลยีการจัดเก็บข้อมูลช่วยเพิ่มประสิทธิภาพการซ่อม ลดเวลาการซ่อม และเพิ่มความพึงพอใจของพนักงาน ส่งผลให้องค์กรมีศักยภาพในการแข่งขันทางธุรกิจที่สูงขึ้น
DOI: 10.14457/tu.the.2024.1148
title: การศึกษาค่าปัจจัยที่เหมาะสมของกระบวนการผลิต เพื่อเพิ่มคุณภาพในการผลิตตลับลูกปืนเม็ดบอลโดยหลักการพื้นผิวผลตอบสนอง

description: การศึกษานี้มุ่งค้นหาวิธีการแก้ปัญหาเชิงนวัตกรรมเพื่อพัฒนากระบวนการผลิตตลับลูกปืน ซึ่งในปัจจุบันประสบปัญหาอัตราข้อบกพร่องสูงเนื่องจากไม่มีตัวล็อคฝาปิดในกระบวนการผลิต การวิจัยนี้ใช้เทคนิคทางสถิติขั้นสูง ได้แก่ การออกแบบการทดลอง การวิเคราะห์ความแปรปรวน และวิธีการพื้นผิวตอบสนอง ซึ่งเป็นแนวทางสำคัญในวิศวกรรมคุณภาพ เพื่อค้นหาปัจจัยสำคัญที่ส่งผลต่ออัตราข้อบกพร่องและปรับตั้งค่าของเครื่องจักรให้เหมาะสมเพื่อเพิ่มประสิทธิภาพการผลิต ด้วยการใช้วิธีการคัดกรองปัจจัยด้วยการออกแบบส่วนประสมกลาง ซึ่งพบว่าความเร็วหัวล็อคฝาปิด และความเร็วสายพานเป็นสองปัจจัยสำคัญที่ก่อให้เกิดข้อบกพร่องในกระบวนการประกอบ เพื่อปรับตั้งค่าปัจจัยเหล่านี้ให้เหมาะสมจึงใช้หลักการพื้นผิวตอบสนองในการวิเคราะห์หาการปรับตั้งค่าพารามิเตอร์ที่เหมาะสม ซึ่งช่วยให้สามารถปรับเครื่องจักรได้อย่างแม่นยำขึ้น ผลการศึกษาแสดงให้เห็นว่า หลังการปรับตั้งค่าที่เหมาะสมตามการศึกษา นี้ อัตราข้อบกพร่องของกระบวนการผลิตลดลงจากเดิมก่อนการปรับปรุงคือ 1.07% แล้วหลังจากการปรับปรุงเหลือที่ 0.49% แสดงให้เห็นถึงประสิทธิภาพของการใช้ข้อมูลเพื่อวิเคราะห์แนวทางการปรับปรุงคุณภาพสินค้าและการผลิตเพื่อเพิ่มผลิตภาพอย่างยั่งยืน
DOI: 10.14457/tu.the.2024.1149
title: การจัดการความรู้ ในการจัดทำข้อเสนอโครงการลงทุน: กรณีศึกษาองค์กรผลิตสุขภัณฑ์เซรามิก

description: งานวิจัยนี้เป็นการนำการจัดการความรู้ มาประยุกต์ใช้ในการจัดทำข้อเสนอโครงการลงทุน โดยได้ทำการศึกษาองค์กรผลิตสุขภัณฑ์เซรามิก ในส่วนของการจัดทำข้อเสนอโครงการลงทุน ซึ่งประสบปัญหาด้านการทำข้อเสนอโครงการลงทุนที่ข้อเสนอไม่ผ่าน ซึ่งส่งผลให้เกิดความล่าช้า ต่อโครงการนั้น ๆ ผลจากการวิเคราะห์ปัญหาพบว่าในองค์กรยังไม่ได้มีการจัดทำการรวบรวมความรู้ เชิงระบบ ผู้วิจัยได้มีการนำการจัดการความรู้มาประยุกต์ใช้ มีการจัดตั้งทีมงานการจัดการความรู้ มีการออกแบบระบบเทคโนโลยีสารสนเทศ เพื่อให้ผู้ใช้งานระบบเข้าถึงข้อมูลง่าย รวดเร็ว อีกทั้งยังจัดให้มีเวทีแลกเปลี่ยนความรู้ผ่านรูปแบบการประชุมออนไลน์ ผลจากการนำระบบการจัดการความรู้ไปประยุกต์ใช้ในองค์กรพบว่า ผู้ใช้งานระบบมีความพึงพอใจในระบบการจัดการความรู้เพิ่มขึ้น จากร้อยละ 42.89 เป็น 68.47 ร้อยละของโครงการลงทุน ได้รับการอนุมัติเพิ่มขึ้น จากเดิมร้อยละ 67.44 เป็น 84.21 ซึ่งผลจากการนำการจัดการความรู้มาประยุกต์ใช้ ทำให้ข้อเสนอโครงการลงทุน ผ่านการพิจารณาอนุมัติมากขึ้นอย่างเห็นได้ชัด
DOI: 10.14457/tu.the.2024.1150
title: A design of experiments study on solder volume for flexible circuit board

description: This study investigates the factors influencing solder paste volume in the production of flexible printed circuit boards (PCBs) using Design of Experiments (DOE) techniques. The objective is to reduce defects stemming from insufficient solder paste volume, which currently results in significant production losses. The research focuses on three critical parameters, including squeegee speed, squeegee pressure, and stencil thickness, which are key variables affecting solder volume during the stencil printing process in Surface Mount Technology (SMT). A two-stage experimental approach was applied. First, a Completely Randomized Design (CRD) was used to individually assess the effects of each factor while the other parameters are constant. This allowed for a preliminary understanding of how each parameters impacts solder volume. Subsequently, a two-level factorial design (2k factorial) was employed to analyze both main and interaction effects of the identified factors. The experimental results revealed that all three factors, which are squeegee speed, pressure, and stencil thickness, significantly influence solder paste volume. An optimal combination of process parameters was further determined using Response Surface Methodology (RSM). The results indicate that adjusting squeegee speed, pressure, and stencil thickness within optimal ranges reduces defectsand ensures solder volume remains within the specification range of 90%–110% per unit.
DOI: 10.14457/tu.the.2024.1151
title: การศึกษาแนวทางการจัดตั้งฟาร์มไก่ไข่

description: การศึกษาแนวทางการจัดตั้งฟาร์มไก่ไข่ฉบับนี้มีวัตถุประสงค์เพื่อออกแบบระบบฟาร์มที่มีประสิทธิภาพทั้งในด้านมาตรฐานสุขอนามัยและความคุ้มค่าทางเศรษฐกิจ โดยนำหลักเกณฑ์จากมาตรฐานฟาร์มสัตว์ปีก (มฐฟ.) หลักการ GAP และพระราชบัญญัติโรคระบาดสัตว์ พ.ศ. 2558 มาปรับใช้ควบคู่กับการออกแบบพื้นที่จริงโดยใช้ Linear Programming (LP Model) และโปรแกรม AutoCAD ในการสร้างผังโรงเรือนที่สอดคล้องกับข้อกำหนดทุกประการ โครงการออกแบบให้สามารถเลี้ยงไก่ไข่จำนวน 3,000 ตัว และเลี้ยงปลาดุกร่วมกันในระบบผสมผสาน ซึ่งช่วยเพิ่มรายได้ ลดต้นทุน และส่งเสริมแนวคิดฟาร์มอย่างยั่งยืน ในด้านการวิเคราะห์ทางการเงิน โครงการประเมินต้นทุนเริ่มต้นที่ 3,795,000 บาท สำหรับการก่อสร้างโรงเรือนและระบบที่เกี่ยวข้อง โดยมีการคาดการณ์รายจ่ายรายเดือน เช่น ค่าอาหาร ค่าจ้างแรงงาน ค่าพลังงาน และวัคซีนอย่างละเอียด พร้อมพยากรณ์ราคาตลาดของอาหารสัตว์และไข่ไก่ในช่วงปี 2568–2572 เพื่อใช้ในการวิเคราะห์ผลตอบแทนโครงการ พบว่าโครงการมีมูลค่าปัจจุบันสุทธิ (NPV) เท่ากับ 2,740,055.31 บาท มีอัตราผลตอบแทนภายใน (IRR) ที่ 33.37% ต่อปี และมีระยะเวลาการคืนทุน (Payback Period) เพียง 34 เดือน หรือประมาณ 2 ปี 10 เดือน แสดงให้เห็นว่าโครงการมีความมั่นคงและน่าลงทุนในระยะยาว ทั้งในแง่ของกระแสเงินสด การคืนทุนที่รวดเร็ว และการเติบโตของตลาดไข่ไก่ในประเทศที่มีแนวโน้มเพิ่มขึ้นอย่างต่อเนื่อง
DOI: 10.14457/tu.the.2024.1152
title: การประเมินความเสี่ยงของเครื่องจักรในโรงไฟฟ้าพลังงานความร้อนร่วม ตามการบ่งชี้อันตรายแบบวิเคราะห์ความล้มเหลวด้วยกระบวนการลำดับชั้นเชิงวิเคราะห์และการอนุมานฟัซซี่ (FIS-AHP-FMEA)

description: ในระบบการผลิตไฟฟ้า ความน่าเชื่อถือและเสถียรภาพของระบบเป็นสิ่งสำคัญอย่างมาก ในงานวิจัยพิจารณาระบบการผลิตไฟฟ้าในรูปแบบของพลังงานความร้อนร่วมของโรงไฟฟ้าแห่งหนึ่ง เพื่อจัดทำแบบประเมินโครงสร้างข้อผิดพลาด (Fault) ของเครื่องจักรและอุปกรณ์ที่ส่งผลกระทบกับระบบการผลิตไฟฟ้าซึ่งแสดงถึงภาพรวมของปัญหาตั้งแต่ 10 ปีผ่านมา และทำการประเมินและวิเคราะห์ความเสี่ยงที่อาจจะเกิดขึ้นกับเครื่องจักรและอุปกรณ์หลักที่เกี่ยวข้องกับระบบการผลิตไฟฟ้าของโรงไฟฟ้ากรณีศึกษาด้วย FIS-AHP-FMEA โดยมีปัจจัยในการเปรียบเทียบหลัก 3 ปัจจัย ได้แก่ ความรุนแรงของข้อผิดพลาด (Severity), โอกาสการเกิดข้อผิดพลาด (Occurrence) และ การตรวจพบข้อผิดพลาด (Detection) ร่วมกับการวิเคราะห์ตามลำดับชั้น (Analytic Hierarchy Process) เพื่อพิจารณาน้ำหนักความสำคัญของทั้ง 3 ปัจจัย ร่วมกับการอนุมานแบบฟัซซี่ในการประกอบการตัดสินใจภายใต้ความคลุมเคลือของข้อมูล ทำให้ได้ลำดับความสำคัญของปัญหาที่มีความสำคัญเร่งด่วนในการจัดทำแผนการบำรุงรักษาที่สอดคล้องกับค่าน้ำหนักความสำคัญที่ผู้เชี่ยวชาญได้ทำการประเมินที่ดีกว่าวิธีเมทริกซ์ 5x5 และ FMEA หลังจากนั้นจึงได้จัดทำผลการวิเคราะห์วางแผนในการบำรุงรักษาเครื่องจักรและอุปกรณ์ที่วิกฤตในระดับสูง เพื่อเตรียมความพร้อมในการแก้ปัญหาที่อาจจะเกิดขึ้นในอนาคตได้
DOI: 10.14457/tu.the.2024.1153
title: การจัดการความรู้การจัดทำเอกสารประกอบการจ้างในองค์กรบริหารและจัดการระบบสาธารณูปโภค

description: งานวิจัยในครั้งนี้ทำการศึกษาการจัดทำเอกสารประกอบการจ้างขององค์กรบริหารและจัดการระบบสาธาณูปโภค ที่มีการดำเนินการให้บริการพื้นฐานที่จำเป็นต่อโรงงานในเขตอุตสาหกรรม ซึ่งองค์กรประสบปัญหาการแก้ไขเอกสารระหว่างขออนุมัติประกอบการจ้างเอกสารเฉลี่ยที่ 3 ครั้ง ต่อ 1 งาน งานวิจัยได้ใช้เครื่องมือการจัดการความรู้วิเคราะห์บ่งชี้สถานะในการจัดการความรู้ จึงวิเคราะห์ได้ว่าองค์กรยังไม่มีการจัดการความรู้ที่เป็นระบบที่สามารถเข้าถึงข้อมูลได้สะดวก ผู้วิจัยมีการดำเนินการจัดตั้งทีมจัดการความรู้และจัดทำระบบเทคโนโลยีสารสนเทศเพื่อให้ผู้ใช้งานเข้าถึงข้อมูลได้อย่างสะดวกและมีการจัดเวทีแลกเปลี่ยนความรู้ ผลจากการนำการจัดการความรู้ไปประยุกต์ใช้ในองค์กร ในกรณีศึกษาพบว่าการแก้ไขเอกสารระหว่างจัดทำขออนุมัติเอกสารประกอบการจ้างเฉลี่ยลดลงเหลือที่ 1 ครั้งต่อ 1 งานและความพึงพอใจในระบบการจัดการความรู้ของผู้ใช้งานเพิ่มขึ้นจาก 55.08% เป็น 63.39% แสดงให้เห็นได้ว่าการจัดการความรู้ช่วยลดการแก้ไขเอกสารระหว่างการจัดทำเอกสารขออนุมัติเอกสารประกอบการจ้าง
DOI: 10.14457/tu.the.2024.1154
title: ตัวแบบโปรแกรมเป้าหมายที่มีหลายวัตถุประสงค์บนพื้นฐานของการจำแนกกลุ่มแบบเคมีน 1 มิติ ร่วมกับการตัดสินใจด้วยระบบอนุมานแบบฟัซซี่ สำหรับการจัดกลุ่มวัสดุคงคลัง

description: วิทยานิพนธ์ฉบับนี้นำเสนอวิธีการจำแนกกลุ่มวัสดุคงคลังโดยใช้แบบตัวแบบโปรแกรมเป้าหมายที่มีหลายวัตถุประสงค์ร่วมกับระบบอนุมานแบบฟัซซี่ (Fuzzy Inference System, FIS) โดยกำหนดค่าน้ำหนักของเกณฑ์ในการจัดลำดับความสำคัญผ่านวิธี CRITIC เพื่อเพิ่มความแม่นยำและความครอบคลุมของการจำแนกกลุ่มวัสดุคงคลัง โดยพิจารณาปัจจัยสำคัญอย่างรอบด้านในการวิจัยนี้ พิจารณาเกณฑ์ 4 ด้าน ได้แก่ มูลค่ารายปี (Annual Dollar Usage, ADU), ต้นทุนต่อหน่วย (Average Unit Cost, AUC), ระยะเวลาในการนำส่ง (Lead Time, LT) และความสำคัญของวัสดุ (Critical Factor, CF) คำนวณค่าน้ำหนักของแต่ละเกณฑ์ โดยใช้ข้อมูลวัสดุคงคลัง 47 รายการ จากงานวิจัยของ Flores et al. (1992) ในการศึกษา และชุดข้อมูลที่สร้างขึ้นแบบสุ่ม 9 ชุด ครอบคลุมระดับหนึ่ง ระดับสอง และระดับสาม (10–65 รายการ) เกณฑ์ต่าง ๆ จะถูกจัดลำดับความสำคัญตามค่าน้ำหนัก จากนั้นเกณฑ์ที่มีค่าน้ำหนักต่ำสุดจะถูกตัดออกจากการพิจารณา ทำให้เหลือเพียง 3 เกณฑ์เท่านั้น รายการวัสดุคงคลังทั้งหมดจะถูกทำให้เป็นค่ามาตรฐานเพื่อใช้ในระบบอนุมานแบบฟัซซี่ (FIS) โดยการออกแบบ FIS ให้มีอินพุต 3 ตัว คือเกณฑ์ที่ใช้ในการพิจารณา และเอาต์พุต 1 ตัว คือค่าดัชนีการแบ่งกลุ่มแบบฟัซซี่ (Fuzzy Cluster Index, FCI) ซึ่งอยู่ในช่วง 0.0 ถึง 0.1 มีการกำหนดกฎฟัซซี่ทั้งหมด 27 กฎ โดยอ้างอิงจากลำดับความสำคัญของเกณฑ์ที่ได้จากวิธี CRITIC ค่าดัชนีการแบ่งกลุ่มแบบฟัซซี่ (FCI) ที่ได้จะถูกนำไปใช้ในกระบวนการจำแนกกลุ่มด้วยตัวแบบโปรแกรมเป้าหมายที่มีหลายวัตถุประสงค์ บนพื้นฐานของการจำแนกกลุ่มแบบเคมีนหนึ่งมิติ วัตถุประสงค์ของงานวิจัยนี้คือการเพิ่มความคล้ายคลึงกันภายในกลุ่มให้สูงสุด (วัตถุประสงค์ที่ 1) และเพิ่มความแตกต่างกันระหว่างกลุ่มให้สูงสุด (วัตถุประสงค์ที่ 2) นอกจากนี้ยังมีการเสนอวิธีผ่อนปรนค่าเบี่ยงเบนทางบวกของวัตถุประสงค์แรกเพื่อเพิ่มประสิทธิภาพของวัตถุประสงค์ที่สอง โดยผู้ใช้สามารถปรับระดับความยืดหยุ่นนี้ให้สอดคล้องกับข้อจำกัดขององค์กรหรือธุรกิจได้ ผลลัพธ์จากวิธีการที่นำเสนอนี้ถูกนำมาเปรียบเทียบกับผลจากวิธีของ Flores et al. (1992) และวิธี ABC แบบดั้งเดิม ประสิทธิภาพของการจัดกลุ่มในการจำแนกวัสดุคงคลังถูกประเมินโดยใช้การวิเคราะห์ค่าเฉลี่ยของส่วนเบี่ยงเบนมาตรฐาน และตัวชี้วัดประสิทธิภาพการจัดกลุ่ม 3 ตัว ได้แก่ Silhouette Score (SS), Davies-Bouldin Index (DBI) และ Calinski-Harabasz Index (CHI) ผลการทดสอบประสิทธิภาพของการจำแนกวัสดุคงคลัง ซึ่งดำเนินการโดยการปรับค่าน้ำหนักของตัวชี้วัดแต่ละตัวในหลายกรณี แสดงให้เห็นว่าวิธีที่นำเสนอนั้นมีคะแนนเฉลี่ยโดยรวมค่าคะแนนแบบมาตรฐานเฉลี่ยถ่วงน้ำหนักสูงกว่าวิธีอื่นอีกสองวิธีในชุดข้อมูลทุกระดับ นอกจากนี้ วิธีที่นำเสนอยังมีค่าส่วนเบี่ยงเบนมาตรฐานเฉลี่ยโดยรวมของคะแนนแบบมาตรฐานเฉลี่ยถ่วงน้ำหนักต่ำกว่าวิธีอื่นอีกสองวิธี สรุปได้ว่าวิธีการจำแนกกลุ่มวัสดุคงคลังที่นำเสนอ ซึ่งผสานการพิจารณาน้ำหนักของเกณฑ์ ความคล้ายคลึงภายในกลุ่ม และความแตกต่างระหว่างกลุ่ม สามารถจำแนกกลุ่มวัสดุคงคลังได้อย่างแม่นยำ ครอบคลุมปัจจัยสำคัญอย่างครบถ้วน และแสดงให้เห็นถึงความเสถียรและประสิทธิภาพสูง
DOI: 10.14457/tu.the.2024.1155
title: การเพิ่มประสิทธิผลโดยรวมของกระบวนการผลิตชิ้นงานสปอยเลอร์

description: งานค้นคว้าอิสระนี้มุ่งเน้นไปที่การปรับปรุงประสิทธิภาพของกระบวนการผลิตชิ้นส่วน สปอยเลอร์ที่ผลิตด้วยเทคนิคการเป่าขึ้นรูป โดยมีวัตถุประสงค์เพื่อเพิ่มผลผลิต ลดต้นทุน และปรับปรุงคุณภาพของผลิตภัณฑ์ ผ่านการนำค่าประสิทธิผลโดยรวมของเครื่องจักรมาประยุกต์ใช้ในการวิเคราะห์และปรับปรุงกระบวนการผลิต จากการสำรวจข้อมูลพบว่า การผลิตสปอยเลอร์มีค่าประสิทธิผลโดยรวมของเครื่องจักรอยู่ที่ร้อยละ 64 โดยมีค่าอัตราการเดินเครื่องจักรอยู่ที่ร้อยละ 76 ค่าประสิทธิภาพการเดินเครื่องอยู่ที่ร้อยละ 91 และค่าอัตราคุณภาพอยู่ที่ร้อยละ 93 จากการวิเคราะห์พบว่าปัญหาที่ส่งผลต่อค่าประสิทธิผลโดยรวมของเครื่องจักร ได้แก่ ปัญหาการล้างสี และปัญหาการปรับแต่งชิ้นงาน สูญเสียเวลารวมเฉลี่ย 1,688 นาที หลังการปรับปรุงโดยการดำเนินการต่างๆ เช่น การปรับเปลี่ยนขั้นตอนการทำงานของเครื่องจักรให้เป็นระบบมากขึ้น การควบคุมอุณหภูมิของเครื่องจักร และการควบคุมคุณภาพวัตถุดิบ พบว่า สามารถเพิ่มค่าอัตราการเดินเครื่องจักรเป็นร้อยละ 80.2 เพิ่มค่าประสิทธิภาพการเดินเครื่องเป็นร้อยละ 95.4 และอัตราคุณภาพเป็นร้อยละ 96.8 ส่งผลให้ค่าประสิทธิภาพโดยรวมเพิ่มขึ้นเป็นร้อยละ 74.1 ลดเวลาสูญเสียเฉลี่ยของกระบวนการเหลือ 1,115 นาที ส่งผลให้เวลาที่ล้างสีและเวลาปรับแต่งชิ้นงานลดลงได้ร้อยละ 39 และร้อยละ 24 และลดของเสียจากผลิตภัณฑ์ลงได้ร้อยละ 10
DOI: 10.14457/tu.the.2024.1156
title: การลดการสูญเสียการเชื่อมต่อในกระบวนการทดสอบของผลิตภัณฑ์ตัวรับส่งสัญญาณทางแสงด้วยวิธีการ DMAIC

description: งานวิจัยนี้เป็นการศึกษาการลดจำนวนงาน Fail ในกระบวนการทดสอบของผลิตภัณฑ์ตัวรับส่งสัญญาณทางแสง โดยการประยุกต์ใช้หลักการ DMAIC ของซิกซ์ ซิกมาประกอบด้วย 5 ขั้นตอน เริ่มจากขั้นตอนการค้นหาและระบุปัญหา ซึ่งพบว่า มีอาการ Coupling loss ในกระบวนการทดสอบ DC Combine มีอัตรา Fail เฉลี่ยอยู่ที่ 14.34% จึงตั้งเป้าหมายลดอัตรางาน Fail อาการ Coupling loss ลงเฉลี่ยอย่างน้อย 5% ขั้นตอนที่สองการวัดผล ทำการวิเคราะห์ระบบการวัดค่าเพื่อตรวจสอบความน่าเชื่อถือของค่าที่วัดได้ โดยใช้วิธีการ GR&R และทำการวิเคราะห์ค่า Cpk พบว่าอยู่ในช่วง 0.5 ถึง 1 ขั้นตอนที่สามการวิเคราะห์ ใช้แผนผังแสดงเหตุและผล ร่วมกับการวิเคราะห์ข้อบกพร่องและผลกระทบ (FMEA) พบว่ามี 6 ปัจจัยที่มีค่าดัชนีความเสี่ยงสูง ขั้นตอนที่สี่การปรับปรุงร่วมกันระดมความคิดและกำหนดแนวทางการปรับปรุงแก้ไขในแต่ละปัจจัย คือ 1) ปรับปรุงอุปกรณ์ในการทำงาน 2) กำหนดมาตรฐานในการทำงานและอบรมแก่พนักงาน และ 3) ปรับปรุงระบบการตรวจสอบความพร้อมของเครื่องทดสอบก่อนการเริ่มปฏิบัติงาน และขั้นตอนสุดท้ายการควบคุม โดยนำ 3 แนวทางที่ได้นำเสนอไว้ไปดำเนินการปรับปรุงกระบวนการและติดตามผล หลังการปรับปรุงพบว่าอัตราของงาน Fail ของอาการ Coupling loss ลดลงเป็น 6.40% ซึ่งเป็นไปตามเป้าหมายที่ตั้งไว้ และค่า Cpk มีค่าเพิ่มขึ้นอยู่ที่ระหว่าง 1 ถึง 1.17
DOI: 10.14457/tu.the.2024.1157
title: การวิเคราะห์การแทนที่เครื่องจักร: กรณีศึกษาเครื่องเอ็กซเรย์ฟลูออเรสเซนต์

description: ในการผลิตภาคอุตสาหกรรม เครื่องจักรมีบทบาทสำคัญในการเพิ่มประสิทธิภาพการผลิตและรักษาคุณภาพของสินค้าให้อยู่ในมาตรฐานที่กำหนด งานวิจัยนี้มุ่งศึกษาเครื่องเอ็กซเรย์ฟลูออเรสเซนต์ (XRF) ภายในโรงงานประกอบเครื่องปรับอากาศ ซึ่งมีหน้าที่ตรวจวิเคราะห์สารต้องห้ามตามข้อกำหนด RoHS (Restriction of Hazardous Substances) อันเป็นส่วนสำคัญในการควบคุมคุณภาพของผลิตภัณฑ์อิเล็กทรอนิกส์ อย่างไรก็ตาม การใช้งานเครื่องจักรในระยะยาวส่งผลให้ประสิทธิภาพลดลง เกิดปัญหาในการทำงาน และต้องหยุดเครื่องเพื่อซ่อมบำรุง ส่งผลต่อความต่อเนื่องในการผลิต งานวิจัยนี้จึงมีวัตถุประสงค์เพื่อวิเคราะห์การศึกษานี้ให้ความคุ้มค่าในการลงทุนซ่อมหรือเปลี่ยนเครื่องจักร โดยใช้หลักเศรษฐศาสตร์วิศวกรรมในการเปรียบเทียบ 2 ทางเลือก ทางเลือกแรกเป็นการส่งซ่อมอุปกรณ์ที่มีปัญหาในเครื่องจักรเครื่องเดิมและใช้งานต่อเป็นระยะเวลา 3 ปีและลงทุนเพื่อซื้อเครื่องจักรเครื่องใหม่ในปีที่ 4 ซึ่งคำนึงถึงประสิทธิภาพหลังซ่อมเครื่องจักรเนื่องจากอาจมีประสิทธิภาพไม่เท่าเดิม ทำการวิเคราะห์และคำนึงถึงประสิทธิภาพหลังซ่อมแบ่งเป็น 100% 90% 80% และ70% ตามลำดับ ทางเลือกที่สองเป็นการซื้อเครื่องจักรเครื่องใหม่ทันที โดยพิจารณาตัวแปรทางเศรษฐศาสตร์ ได้แก่ ค่าใช้จ่ายที่เกิดขึ้น มูลค่าปัจจุบันสุทธิ ระยะเวลาคืนทุน มูลค่ารายปีและจุดคุ้มทุน เป็นต้น จากนั้นนำมาเปรียบเทียบเพื่อตัดสินใจในการลงทุนเครื่องจักรว่าทางเลือกใดให้ความคุ้มค่าในการลงทุนมากกว่ากัน กำหนดอายุของโครงการอยู่ที่ 13 ปี จากการศึกษาและเก็บข้อมูลที่เกี่ยวข้อง เมื่อพิจารณาตัวแปรทางเศรษฐศาสตร์ที่ใช้เปรียบเทียบสำหรับการแทนที่สินทรัพย์ระหว่างสองทางเลือก พิจารณาที่มูลค่าปัจจุบันสุทธิสะสม มูลค่ารายปีและระยะเวลาคืนทุนของทั้งสองทางเลือกในการตัดสินใจ ผลการศึกษาพบว่าเมื่อพิจารณามูลค่าปัจจุบันสุทธิสะสมทางเลือกที่ 1 ซึ่งเป็นการซ่อมเครื่องจักรเดิมและเลื่อนการลงทุนเครื่องใหม่ ให้ค่ามูลค่าปัจจุบันสุทธิสะสมสูงกว่าทางเลือกที่ 2 เป็นการซื้อเครื่องใหม่ทันทีและยังใช้เงินลงทุนเริ่มต้นน้อยกว่าและเมื่อพิจารณามูลค่ารายปีเป็นการวางแผนงบประมาณเป็นรายปีพบว่ามูลค่ารายปีของทางเลือกที่ 1 ให้มูลค่ารายปีสูงกว่าทางเลือกที่ 2 จึงเป็นแนวทางที่เหมาะสมในการตัดสินใจด้านการลงทุนภายใต้ข้อจำกัดด้านงบประมาณและการใช้งานเครื่องจักรที่ยังสามารถดำเนินการได้ในระดับที่ยอมรับได้
DOI: 10.14457/tu.the.2024.1158
title: การพัฒนาแอปพลิเคชันเพื่อเพิ่มประสิทธิภาพการจัดการข้อมูลตรวจสอบคุณภาพส่วนงานรับเข้า: กรณีศึกษา กระบวนการผลิตเครื่องดื่ม

description: การควบคุมคุณภาพวัตถุดิบเป็นปัจจัยสำคัญในกระบวนการผลิตเครื่องดื่ม เพื่อให้มั่นใจว่าสินค้ามีมาตรฐานและปลอดภัยต่อผู้บริโภค อย่างไรก็ตาม วิธีการตรวจรับวัตถุดิบแบบดั้งเดิมที่อาศัยการบันทึกข้อมูลด้วยเอกสารหรือไฟล์อิเล็กทรอนิกส์มักมีข้อจำกัดด้านความแม่นยำ ความล่าช้า และความยุ่งยากในการจัดเก็บและเรียกดูข้อมูล การศึกษานี้มีวัตถุประสงค์เพื่อพัฒนาแอปพลิเคชัน Checklist E-Form โดยใช้ พาวเวอร์ แอป (Power Apps) เพื่อเพิ่มประสิทธิภาพในกระบวนการตรวจรับวัตถุดิบ ระบบที่พัฒนาขึ้นสามารถ บันทึกข้อมูลแบบเรียลไทม์ จัดเก็บในฐานข้อมูลกลาง และลดการพึ่งพางานเอกสารแบบกระดาษ ซึ่งช่วยเพิ่มความถูกต้องและความสะดวกในการเข้าถึงข้อมูล ด้วยการปรับกระบวนการให้เป็นระบบดิจิทัล ระบบนี้ช่วยลดความซ้ำซ้อนของข้อมูล ปรับปรุงประสิทธิภาพการทำงาน และอำนวยความสะดวกในการติดตามและวิเคราะห์ข้อมูลอย่างต่อเนื่อง ผลการศึกษาพบว่า การใช้แอปพลิเคชัน Checklist E-Form สามารถลดระยะเวลาการดำเนินงานลงได้เฉลี่ยร้อยละ 64.89 ลดข้อผิดพลาดในการบันทึกข้อมูล และเพิ่มความรวดเร็วและความแม่นยำในการตรวจสอบคุณภาพวัตถุดิบ นอกจากนี้ การเข้าถึงข้อมูลแบบเรียลไทม์ยังช่วยให้สามารถติดตามและวิเคราะห์แนวโน้มของวัตถุดิบที่รับเข้าได้อย่างมีประสิทธิภาพ การพัฒนานี้สอดคล้องกับแนวทางการนำเอาเทคโนโลยีและกลยุทธ์การทำงานแบบดิจิทัล เข้ามาช่วยเพิ่มขีดความสามารถในการแข่งขันของอุตสาหกรรมเครื่องดื่มในตลาดที่มีการเปลี่ยนแปลงอย่างรวดเร็ว
DOI: 10.14457/tu.the.2024.1159
title: การลดของเสียประเภทรอยร้าวที่สันผนังรั้วคอนกรีต โดยใช้เทคนิค ซิกซ์ ซิกม่า

description: งานวิจัยนี้มีวัตถุประสงค์ในการปรับปรุงกระบวนการผลิตแผ่นผนังรั้วคอนกรีตเพื่อลดสัดส่วนของเสียประเภทรอยร้าวที่สันผนังรั้วคอนกรีต โดยประยุกต์ใช้เทคนิค ซิกซ์ ซิกม่า ตามขั้นตอน DMAIC อย่างเป็นระบบ เริ่มจากระยะ Define พบว่าสัดส่วนของเสียเฉลี่ยอยู่ที่ 11.3% โดยรอยร้าวที่สันผนังรั้วคอนกรีตพบของเสียมากที่สุดคิดเป็น 77.4% ของของเสียทั้งหมด ระยะ Measure ได้วิเคราะห์สาเหตุที่อาจก่อให้เกิดรอยร้าวที่สันผนังรั้วคอนกรีตผ่านการประเมินความแม่นยำของพนักงานตรวจสอบ การวิเคราะห์สาเหตุและผล และการวิเคราะห์อาการขัดข้องและผลกระทบ สรุปปัจจัยเสี่ยงสูงสุดคือปริมาณน้ำ ระยะเวลาเขย่ารอบที่ 2 และปริมาณปูนซีเมนต์ผง ระยะ Analysis ใช้การออกแบบการทดลองแฟกทอเรียลเต็มรูป 2³ เพื่อคัดกรองปัจจัยที่มีนัยสำคัญกับตัวแปรตอบสนองทางสถิติ และมีอิทธิพลร่วมระหว่างปริมาณปูนซีเมนต์ผงกับปริมาณน้ำ ระยะ Improve ใช้การออกแบบการทดลอง Box-Behnken Design ศึกษาปัจจัยทั้งสามที่ 3 ระดับ พบว่าค่าที่เหมาะสมที่สุดคือ ปริมาณปูนซีเมนต์ผง 534.14 กิโลกรัม ปริมาณน้ำ 278.28 ลิตร และเวลาเขย่า 5 วินาที ผลการทดสอบในระยะ Control สามารถลดสัดส่วนของเสียเหลือเพียง 0.29% ค่าเฉลี่ย FTP เฉลี่ยใกล้เคียงกับค่าที่ทำนายไว้จากแบบจำลองทางสถิติและอยู่ในช่วงความเชื่อมั่น 95% ที่กำหนดไว้ การติดตามระยะยาวผ่านแผนภูมิควบคุมแสดงค่าเฉลี่ยของสัดส่วนของเสียที่ 0.304% โดยไม่พบความผิดปกติหรือแนวโน้มที่น่ากังวล งานวิจัยนี้แสดงให้เห็นว่าการประยุกต์ใช้เทคนิค ซิกซ์ ซิกม่า ในการลดของเสียประเภทรอยร้าวที่สันผนังรั้วคอนกรีต ประสบความสำเร็จซึ่งสามารถลดสัดส่วนของเสียจาก 7.00% เหลือเพียง 0.29% คิดเป็นการลดลง 95.86% ซึ่งดีกว่าเป้าหมายที่กำหนดไว้ที่ 3%